Rune Lund (EL), 2007-02-08:
Ligesom andre ordførere har sagt her i dag, er det selvfølgelig totalt uacceptabelt, at der er mennesker, som kører folk ned og derefter kører fra ulykkesstedet.
Det er på ingen måde acceptabelt, og det kan man ikke se mildt på.
Men i Enhedslisten undrer vi os alligevel en smule over fremsættelsen af forslaget, ikke kun fordi, som andre ordførere også har nævnt, der faktisk kommer en redegørelse fra justitsministeren, men også fordi jeg har benyttet lejligheden til i forbindelse med behandlingen af det her forslag fra Dansk Folkeparti at kigge lidt på statistikken.
Det er selvfølgelig noget, vi kan blive meget klogere på, når vi får redegørelsen fra justitsministeren til sin tid, men de tal, som jeg har kunnet finde frem til, tyder på, at antallet af flugtbilister er det laveste siden 1991.
Det er jo sådan, at Folketinget allerede for et par år siden skærpede straffen for flugtbilister fra 3 måneder til 2 år, og i straffelovens § 250 kan man jo også i dag idømme den, som hensætter en anden i hjælpeløs tilstand, til fængsel i indtil 8 år.
Det vil sige, at vi faktisk allerede har en del muligheder for at straffe flugtbilister, og vi har oven i købet en situation, hvor antallet af flugtbilister er faldende.
Ud fra de oplysninger, som jeg har fået fat på – og det er dem, som forsikringsselskaberne udsender – kan man se, at antallet af bilister, som stikker af efter en ulykke, er det laveste siden 1991.
I 1990 lå tallet på ca. 225 flugtbilister.
Så faldt det i første del af 1990’erne til et lavpunkt på 200, men steg så igen, indtil det kulminerede med ca. 275 i 2001.
Det er for mange, det er alt for mange, det skal der ikke herske tvivl om, men hvis det er de her tal, der er tallene for flugtbilister, så må man sige, at det ikke er umiddelbart indlysende, at det nødvendigvis er nye stramninger, der skal til.
Det, som jo har rejst meget af debatten her, er en række meget tragiske og meget forfærdelige flugtbilistulykker i efteråret 2006, hvor der var nogle bilister, der stak af.
Det har selvsagt givet anledning til meget debat og meget opstandelse, fordi det bl.a. er blevet set som et alvorligt skred i danskernes trafikmoral, og det rejser selvfølgelig en masse diskussioner: Er vi nu blevet ligeglade med hinanden, er vi blevet mere hensynsløse og egoistiske?
Er det virkelig blevet sådan, at vi bare kan lade mennesker, som er kvæstede og hjælpeløse, blive liggende på gaden; er det noget, man nu er begyndt at gøre?
Så er det klart, at i den situation kommer diskussionen selvfølgelig op om strengere straffe, men i forhold til den statistik, som jeg har fået, og i forhold til det, som også er blevet sagt af andre ordførere, skal vi selvfølgelig ikke handle overilet.
Vi må afvente, hvad politiet når frem til i de undersøgelser, der kører der.
Og vi venter på redegørelsen fra justitsministeren.
I den forbindelse kunne man i virkeligheden godt se problematikken i en større sammenhæng, måske ikke lige i den her omgang, men i hvert fald principielt se tingene i en større sammenhæng, hvor man generelt sætter fokus på hensynsløshed i trafikken, som jo faktisk ofte forekommer.
Man kan jo godt – altså, ikke lige snævert i forhold til det her –
se på den rolle, som f.eks. store biler, firehjulstrækkere, spiller for trafikulykker
, både når det gælder trafikulykkernes antal og deres omfang.
Man kan også se på, om der er gadeforløb, som indbyder til at køre hensynsløst.
Jeg ved godt, det er en lille smule ud over, hvad det her beslutningsforslag helt snævert drejer sig om, men man kan jo heller ikke se bort fra – og det er også derfor, at jeg nævner det – at tingene jo hænger sammen, også i en større sammenhæng.
Enhedslisten kan ikke støtte det her forslag, men vi er selvfølgelig meget interesseret i at indgå i diskussionerne, når der kommer en redegørelse på et tidspunkt.